Forslag til: **Regulering av undervisningstilbudet ved FI**

*Utkast 5. desember 2017 av Arnt Inge Vistnes*

Fysisk institutt sentralt har ansvar for å stille lærekrefter til rådighet for alle bacheloremner og for noen få sentrale masteremner, da spesielt emner som brukes av studenter fra flere seksjoner. Antall emner i disse kategoriene kan ikke økes uten grundig behandling i Utdanningsutvalget (UU).

Alle fast ansatte i vitenskapelige stillinger vil *som en generell regel* ha emneansvar for minst ett slikt emne hvert år. De store begynneremnene får to fast vitenskapelige ansatte som deler emneansvaret mest mulig likt (og får samme uttelling i undervisningsregnskapet), men bare én har formelt hovedansvar.

Det er først og fremst seksjonene (i samarbeid) som må ta stilling til hvilke og hvor mange andre master og PhD-emner som skal tilbys. Forslag til nye emner eller nedlegging av slike emner må vurderes av seksjonene før forslaget går videre til Utdanningsleder og UU. Seksjonene kan komme med innspill til Utdanningsleder om hvilke personer de ønsker skal ha emneansvar for disse emnene, men det er Utdanningsleder og UU som faktisk tar beslutninger om bemanningen.

Normalt bør det ikke tilbys flere emner enn at hver vitenskapelige ansatt med normal undervisning, får emneansvar for to emner hvert år (minst ett på bachelor og eventuelt i tillegg ett på master/ph.d-nivå). Dersom seksjonene velger å tilby flere emner enn dette tilsier, må enkelte ansatte ha emneansvar i mer enn to emner hvert år. Dette bør normalt unngås for at ikke undervisning skal ta for stor del av arbeidstiden.

Dersom noen ønsker å påta seg undervisning av emner ut over normalregelen, må de inngå en skriftlig avtale med instituttet om at de gjerne vil øke undervisningsoppgavene sine på bekostning av forskningsdelen.

Beskrivelsen ovenfor angir fordeling av normale undervisningsoppgaver. Det innvilges etter avtale med instituttleder redusert undervisning i emneporteføljen for begrensede tidsrom. Ledelsesoppgaver og usedvanlig store veiledningsoppgaver eller undervisning over flere år, er eksempler på forhold som iblant kan gi avtaler om redusert undervisning.

Emner som er annonsert på våre websider må gis i den formen de er beskrevet på emnesiden såfremt det er minst en student som faktisk ønsker å ta emnet. Det betyr at dersom et emne vil bli gitt på en annen måte ved få studenter enn ved mange, må det gå fram av emnebeskrivelsen.

For å begrense tiden vi bruker på undervisning, anbefales det at seksjonene vurderer om en del emner bare skal tilbys annet hvert år. Dette må i så fall gå fram av emnebeskrivelsen.

Det anbefales også at seksjonene vurderer om undervisningstilbudet er i tråd med utvikling av «generisk kompetanse» i løpet av studieløpet. Det er f.eks. naturlig at studentene arbeider mer selvstendig med et ph.d-emne enn i et bacheloremne. Forskjellene bør komme tydelig fram av emnebeskrivelsene.

Emner med emnebeskrivelser og emnekode kan iblant være basert på rent selvstudium. Slik kan vi redusere antall søknader om «spesialpensum» og emnetilbudet blir mer synlig for studentene. Det gis ikke uttelling i «undervisningsregnskapet» for slike emner (muligens med unntak i etableringen av emnene).